Predkladacia správa

Ministerstvo spravodlivosti Slovenskej republiky predkladá na medzirezortné pripomienkové konanie návrh zákona, ktorým sa dopĺňa zákon č. 586/2003 Z. z.  o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v neskorších predpisov (ďalej len „návrh zákona“) .
	  
Návrh zákona sa predkladá ako iniciatívny návrh Ministerstva spravodlivosti Slovenskej republiky mimo Plánu legislatívnych úloh vlády Slovenskej republiky na rok 2007. 

Predkladaným návrhom zákona sa do právneho poriadku Slovenskej republiky preberá smernica Rady 2006/100/ES z  20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb, a to jej časť novelizujúca smernicu Rady 77/249/EHS z 22. marca 1977 na uľahčenie účinného výkonu slobody právnikov poskytovať služby v platnom znení a smernicu Európskeho parlamentu a Rady 98/5/ES zo 16. februára 1998 o uľahčení trvalého výkonu právnického povolania v inom členskom štáte ako v tom, kde bola získaná kvalifikácia v platnom znení.

Z dôvodu pristúpenia Bulharska a Rumunska k Európskej únii sa s účinnosťou od 1. januára 2007 dopĺňajú profesijné označenia, ktoré oprávňujú osobu poskytovať právne služby – Aдвокат a  Avocat. 

Smernica 2006/100/ES bola prijatá 20. novembra 2006. Jej transpozícia sa mala uskutočniť ku dňu vstupu Bulharska a Rumunska do Európskej únie, t.j. k 1. januáru 2007. S prihliadnutím na dĺžku legislatívneho procesu v Slovenskej republika nebolo objektívne možné zabezpečiť transpozíciu uvedenej úpravy v požadovanej lehote. 

Predkladaný návrh zákona nebude mať dopad na štátny rozpočet, rozpočet obcí a rozpočty vyšších územných celkov. Návrh zákona nepredpokladá finančný, ekonomický a environmentálny vplyv, ani vplyv na zamestnanosť a podnikateľské prostredie.

Keďže predkladaný návrh zákona sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov a zamestnávateľov, nie je potrebné prerokovať ho v Rade hospodárskeho a sociálneho partnerstva Slovenskej republiky.

Z dôvodu existujúceho transpozičného deficitu pri preberaní určených smerníc do vnútroštátneho právneho poriadku sa v súlade s čl. 9 ods. 7 Legislatívnych pravidiel vlády Slovenskej republiky navrhuje skrátená forma medzirezortného pripomienkového konania, a to v trvaní siedmych pracovných dní. Z rovnakého dôvodu sa ďalej navrhuje aj skrátené legislatívne konanie v Národnej rade Slovenskej republiky.